Смолян. Обичаят „прогонване на змията и зимата“ ще бъде изпълнен в девинското село Грохотно за поредна година на 14 март. Това каза за Радио „Фокус“ – Смолян кметът на селото, Бейхан Дуран. Той отбеляза, че отбелязването на празника е традиция, която се изпълнява от десетки години винаги в този ден. „Децата се събират на групи и със звънчета обикалят из къщите в Грохотно, за да гонят змиите. Във всеки ъгъл на къщата под надзор на възрастен палят малък огън, който да прогони змиите и злините. После навън се прави голям огън и децата го прескачат. Вярва се, че по този начин през лятото няма да има змии и злини в селото“, каза още Дуран. Той посочи, че децата с нетърпение очакват празника и ако не е в почивен ден обикалят из къщите в обедната почивка или след училище. „От своя страна стопаните на домовете ги черпят с лакомства или им дават пари, за да си купят нещо за здраве. Децата пък са радостни и горди от факта, че правят нещо добро за своите съселяни“, добави Дуран.